
Bűnözők és online profiljaik – az OSINT alkalmazása a közösségi médiában

A közösségi média egyre nagyobb szerepet játszik a mindennapi életünkben. Mára a kapcsolattartás és az önkifejezés elsődleges fórumává lépett elő, a felhasználók száma, valamint az ezeken a felületeken megosztott tartalmak mennyisége is napról napra növekszik. Napjainkban ritkán találkozunk olyan emberrel, főleg a fiatalabb generációk körében, aki ne lenne elérhető legalább egy közösségi felületen. A közösségi médiumok által kínált lehetőségek a különböző nyomozó hatóságok számára szintén elérhetőek. Az ezeken a felületeken megtalálható személyek számának és a hozzáférhető információ mértékének köszönhetően a közösségi média a nyílt forrású információszerzés (OSINT) egyik kiemelt színtere. Az OSINT fontos szerepet tölt be a nyomozó hatóságok által végzett feladatok ellátása során. A közösségi médiából nyílt forrású eszközökkel kinyerhető információk alapján lehetőség van feltérképezni többek között a vizsgált személy kapcsolati köreit, munkahelyét, valamint a tartózkodási helyét. A dolgozat folyamán bemutatom az OSINT közösségi médiában történő alkalmazásának lehetőségeit három különböző közösségi felületen keresztül, melyek a Facebook, az Instagram, valamint a TikTok. A dolgozat során részletesen elemzem a kutatás folyamatát, vagyis a saját profil létrehozását, a keresett személy profiljának megkeresését, valamint a megtalált profilból különböző módszerekkel történő információgyűjtést. A dolgozat készítése során kifejezetten körözött személyek tartózkodási helyének, valamint családi és ismerősi köreinek felderítésére fókuszáltam. A dolgozatban több általam elemzett esetet is bemutatok, melyeken keresztül szemléletesen ismertetem a kutatás során feldolgozott módszerek gyakorlati alkalmazását.



